Samme dag som det historiske vedtaket om å stenge ned Norge kom, torsdag 12. mars, opprettet StayClassy-gründer og tidligere «Paradise Hotel»-deltaker, Thomas Holstad, nettsida Norgeshelsen.no.

- Vi sørger for at folk vil ha tilgang til smittevernutstyr som de ellers ikke hadde hatt, sier Holstad.



Fra hans etablerte nettsted stayclassy.no selges også de samme produktene. Her selges smittevernutstyr, som munnbind og hånd-desinfeksjonsmidler til private og norske bedrifter til høye priser, og nesten tre gangeren av det som er vanlig.

For eksempel koster en antibac-flaske på 400 ml 299 kroner, eller pakker med 10 stk. antibac-flasker på 400 ml 2100 kroner. Munnbind i pakker med 50 stk. koster 699 kroner. De tilbyr også infrarøde temperaturmålere og engangshansker.

Vanlig pris for en tilsvarende pakke med munnbind er ifølge Apotek1, 152 kroner, mens ei flaske Antibac på 600ml koster 89,90 kroner.

BEKYMRET: Steinar Madsen i Statens legemiddelverk. Vis mer

Lege og medisinsk fagdirektør ved Statens legemiddelverk, Steinar Madsen, reagerer på at et selskap som dette, som vanligvis ikke fører smittevernutstyr, tilbyr varer etablerte aktører i legemiddelbransjen ikke får tak i.

– Det å spille på folks usikkerhet er vi bekymret for. I en sånn situasjon som dette, bør alle høre på myndighetens råd, og opptre i tråd med myndighetenes råd. Også de som øyner muligheten til å tjene penger på folks usikkerhet, sier Madsen til Dagbladet.

– Kan provosere

Steinar Madsen i legemiddelverket mener nettsider som Holstads kan vekke harme.

– Det kan provosere å selge slike produkt til en så stiv pris, når mange apotek har gått tomme, sier Steinar Madsen.

Thomas Holstad er ikke enig i kritikken.

– Vårt mål har vært å tilgjengeliggjøre varer som ikke er tilgjengelig på markedet nå. Vi sørger for at folk vil ha tilgang til smittevernutstyr som de ellers ikke hadde hatt. Vi spiller ikke på folks frykt og usikkerhet, men vi har sett at disse produktene er produkter som folk ønsker å kjøpe og vi har derfor jobbet med å tilgjengeliggjøre produktene for markedet.

Skru På Lyd Error Error AVLASTNING: Coronaviruset fortsetter å herje i Norge, og dette av sju nye feberpoliklinikker i Oslo. Disse skal avlaste legekontor og legevakt i kommunen. Video / Reporter: Elias Kr. Zahl-Pettersen Vis mer

Munnbind revet vekk

Helseminister Bent Høie har gjentatte ganger sagt at vi i møte med corona har for lite av produktene Holstad selger via nettstedene. Ifølge tall VG har fått av Helsedirektoratet trenger norske kommuner 1,8 millioner munnbind de kommende ukene.

Gründer Thomas Holstad. Foto: TV3 Vis mer

Selv om FHI har gått ut og advart mot bruken av munnbind for privatpersoner, oppga apotek landet over allerede for en måned siden, at munnbind ble revet vekk og at apotekenes lager var tomme.

På den tida var corona-utbruddet størst i Kina, og 123apotek.no fortalte da til Dagbladet at de hadde fått flere forespørsler fra Kina om å få kjøpe tilbake munnbind fordi de også der var tomme.

Kommunikasjonssjef i Apotek1, Kjersti S. Ofstad Vis mer

– Det er fremdeles en krevende leveringssituasjon på munnbind og desinfeksjon. Vi får tak i noe på sporadisk basis, men mange apotek er tomme, sier kommunikasjonssjef i Apotek1, Kjersti S. Ofstad, og legger til:

– Vi gjør selvfølgelig det vi kan for å få tak i slikt utstyr inn til vår grossist.

Holstad oppgir at produktene de tilbyr blir produsert i Norge og Kina, men utdyper ikke utover det hvordan de har fått tak i produktene. Det er ifølge Forbrukertilsynet fullt lovlig for andre leverandører enn etablerte helsebedrifter som apotek, å selge slike produkter i Norge.

Stive priser

Thomas Holstad har etter Paradise Hotel-deltakelsen slått seg opp på en rekke populære og typiske ungdomsprodukter, som hoverboards, elsparkesykler, spinners, led-sko og el-skutere gjennom selskapet StayClassy.

Gjennom selskapet, som ble opprettet i 2015, begynte han for kort tid siden også å selge disse smittevernproduktene.

«Utsalgsprisen vår er et resultat av at produksjonsprisen har økt med 1000 % de siste ukene på grunn av ekstrem internasjonal etterspørsel», oppgir StayClassy på nettsida sin.

– Det er helt klart at vi synes det er beklagelig at prisene på slike produkter skal styres i så stor grad av markedet. Dette er en situasjon ingen var forberedt på, og derfor har en rekke faktorer innvirkning på prisnivået, sier Holstad til Dagbladet og presiserer:

– Det er helt klart ønskelig at prisene går tilbake mot normalen så fort markedet normaliserer seg. Vi jobber også parallelt med «tregere import» for å kunne tilby varene til en rimeligere pris ved et seinere tidspunkt.

Økte priser

Thomas Holstad forklarer at det er en rekke faktorer som gjør at prisene de opererer med er høyere enn normalt.

– Det skyldes også en svak krone og økte importkostnadene på grunn av høyere transportkostnader.

STIVE PRISER: Administerende direktør i Helse Sør-Øst oppgir at prisene i markedet er tidoblet i forhold til de normale prisene. Foto: Scanpix Vis mer

Administrerende direktør Cathrine M. Lofthus i Helse Sør-Øst har tidligere oppgitt at prisene i markedet er tidoblet i forhold til de normale prisene.

– Etterspørselen etter smittevernutstyr er enorm fra hele verden. Prisene har gått opp. Vi har mottatt tilbud som er ti ganger høyere enn vanlig. Men det er ikke noe hinder, vi er bare ute etter å få tak i alt vi kan, sa Lofthus til VG.

Ikke mottatt

StayClassy.no og Norgeshelsen.no oppgir at produktene de selger er CE-godkjente til medisinsk bruk og ment til bruk av både helsepersonell og privatpersoner.

Da Dagbladet første gang tok kontakt i forbindelse med denne saken oppga Stayclassy.no på nettsida at de var i «dialog med Helsenorge for å bidra med å dekke etterspørselen for medisinsk utstyr for helsevern. Dette vil naturligvis være vår førsteprioritet». Teksten er nå fjernet fra nettsida og forklares slik av Thomas Holstad:

– «Helsenorge» var en skrivefeil i en produkttekst på nettsida. Dette er helt vesentlig. Vi har aldri hevdet at vi er i kontakt med «Helsenorge», og vi har rettet opp skrivefeilen.

– Vi ønsker å opplyse kunder om at vi har vært i kontakt med helsevesenet i Norge. Disse er vår førsteprioritet ved etterspørsel, men svært få har vist interesse utover å ha gitt oss tilbakemelding på at de vil kontakte ved behov. Vi har kontaktet kommuner, politiet, sykehjem og sykehusinnkjøp, og vi står klare til å hjelpe til med det de måtte trenge av produkter, sier Holstad.

På nettsida oppgir de at det er stor etterspørsel etter produktene, «så vær rask». Dagbladet har registrert flere kunder i sosiale medier som har kommentert at de ikke har mottatt varene de har bestilt. Noen oppgir at negative kommentarer som ble lagt inn under annonser firmaet hadde på Facebook, ikke lenger er synlige.

– Det kan være flere grunner til at visse kommentarer ikke synes på forskjellige annonsetyper. Blant annet viser facebook-annonser bare de mest relevante kommentarene. Det er også automatisk filtrering av banneord og irrelevante kommentarer som ikke har noe med innlegget å gjøre, svarer Holstad.

En av dem Dagbladet har vært i kontakt med, kontaktet selskapet etter manglende ordrebekreftelse. Vedkommende oppgir til Dagbladet å ha fått pengene igjen.

Mens Dagbladet har jobbet med denne saken har Stay Classy lagt ut denne opplysningen på nettsida:

«Grunnet enorm etterspørsel har produktet en ubekreftet leveringstid, men vi får fortløpende varer fra produsenter inn på lager».

Dagbladet vet at selskapet også har sendt ut en e-post til kunder som har bestilt smittevernutstyr med en forklaring på hvorfor varene ikke har kommet fram til kjøper innen 5–7 dager, som ble lovet for tre uker siden. De har også nylig sendt mail om at varene er på vei.

– Vi har gjort grep for å tydeliggjøre dette i den siste perioden. Utover det har det tatt lengre tid å få inn varene enn lovet fra vår produsent, som har ført til at noen kunder har måttet vente lenger enn forventet, forklarer Holstad.